Hyvät klubilaiset; arvoisa jäsenistö; rakkaat ystävät!

Nimeni on Ville Karppi. Olen 25-vuotias, 4. vuoden poliittisen historian pääaineopiskelija ja ehdolla Walpon päätoimittajaksi vuodelle 2022. Toimintani Walpon toimituskunnassa aloitin heti ensimmäisenä opiskelusyksynäni vuonna 2018. Tämän lisäksi minut on juuri valittu Turun yliopistolehden, eli tuttavallisemmin Tylkkärin, johtokuntaan kaudelle 2022–2023.

Muuta järjestötoimintataustaa minulta löytyy Uudenkaupungin nuorisovaltuustosta, Vakka-Suomen nuorisofoorumista, Euroopan nuorisoparlamentista, P-klubin hallituksesta ja SYY-Turun hallituksesta. Johtajakoulutuksen olen saanut Reserviupseerikoulusta, kun johtajakokemusta taas SKVJ-erikoisjoukkojen joukkueenjohtotasolla varusmiehenä ja monikansallisessa kertausharjoituksessa Virossa, sekä ryhmänjohtotasolla rauhanturvaoperaatiossa Libanonissa.

Walpon päätoimittajana minua kiinnostaa erityisesti johtaminen, organisointi ja sisältö. Haluan omalla toiminnallani olla edistämässä toimituskunnan yhteishengen kehittymistä, toiminnan ennakoitavuutta ja suunnitelmallisuutta, sekä teksti- ja äänisisällön monipuolisuutta. Aikaisempaa kokemusta taittamisesta tai piirtämisestä minulla ei ole, ensikertalaisiapa kaikki ovat olleet ensimmäisellä kerralla.

Koen Walpon toiminnan ja levikin laajentamisen keinona houkutella lisää mainostajia lehdelle. Näin koen saavani aikaiseksi kaksoisvaikutuksen, jossa yhtäältä lisätään laadukasta journalismia, toisaalta lisätään tulonhankintaa ainejärjestölle. Tässä toimituskunnalla on suuri vastuu.

Näen Walpon ensisijaisesti leikkauspisteenä, johon toimituskuntalaisista, lukijoista, mainostajista, P-klubin hallituksesta ja YOV:stä kohdistuu valokeiloja, joiden kohdentaminen yhteen pisteeseen on päätoimittajien tehtävä. Kirjoittaminen on minulle paitsi jokapäiväinen harrastus, myös rakas intohimo ja persoonani ominaisin ilmaisutapa.

Walpoon parrasvaloja kohdentava ehdokkaanne,   
Ville Karppi